কোনও টাকা নেই লিন্ডসে লোহানের হাতে। এতটাই খারাপ অবস্থা, যে বাড়িভাড়া পর্যন্ত মেটাতে পারছেন না! তার উপর প্রাক্তন প্রেমিক ইগর তারাবাসোভের অভিযোগ, লিন্ডসে তাঁর জিনিসপত্র চুরি করেছেন!
লন্ডনের যে ফ্ল্যাটে লিন্ডসে থাকেন, তার গত ছ’মাসের ভাড়া মেটানোর নোটিস পৌঁছেছে তাঁর কাছে। না পারলে আদালতেও যেতে হতে পারে তাঁকে। আবার লিন্ডসের প্রাক্তন প্রেমিক ইগর তারাবাসোভের অভিযোগ, লিন্ডসে তাঁর কাছ থেকে বেশ কিছু জিনিস সরিয়েছেন। সেই তালিকায় রয়েছে ডিজাইনার পোশাক, দামি ঘড়ি এবং সোনার ক্রুসিফিক্স। ইগর নাকি পুলিশের কাছেও গিয়েছেন ব্যাপারটা নিয়ে। সব মিলিয়ে লিন্ডসের অবস্থা বেশ সঙ্গিন!
বায়োপিকে জেনিফার লরেন্স
জেল্ডা ফিট্‌সজেরাল্ডের বায়োপিকে প্রধান ভূমিকায় অভিনয় করবেন জেনিফার লরেন্স। ছবিতে টাকা ঢালতে পারেন বলেও শোনা যাচ্ছে। 
এফ স্কট ফিট্‌সজেরাল্ডের স্ত্রী জেল্ডাকে বলা হয় ‘জ্যাজ এজ আইকন’। একাধারে স্বামীর মিউজ এবং প্রতিযোগী ছিলেন তিনি। বায়োপিক পরিচালনা করবেন রন হাওয়ার্ড। ‘জেল্ডা’ নামের এই ছবি নাকি একটাই প্রশ্নের উত্তর খুঁজবে। তা হল, দু’জন সৃষ্টিশীল মানুষ কি একে অপরকে আদৌ ভালবাসতে পারে?
অস্কার পেয়ে খুশি হননি অ্যান হ্যাথওয়ে
সে সময় হাসিমুখেই ছিলেন। কিন্তু এতদিন পরে অ্যান হ্যাথওয়ে জানালেন, ‘লে মিজেরাব্‌ল’এর জন্য অস্কার পেয়ে মোটেই খুশি হননি তিনি!
‘‘অস্কার পেলে খুশি হওয়াটাই স্বাভাবিক। কিন্তু আমি হইনি। খুব অস্বচ্ছন্দ লাগছিল,’’ বলেছেন অ্যান। ছবিটা করার সময় এত ঘেঁটে গিয়েছিলেন, যে স্বাভাবিক হতেই বহুদিন লেগে গিয়েছিল তাঁর। ‘‘অত টাকা দামের গাউন পরে ওখানে দাঁড়িয়েছিলাম, যত টাকা অনেকে সারা জীবনেও দেখতে পায় না। এমন একটা যন্ত্রণাকে পরদায় ফুটিয়ে তোলার জন্য পুরস্কার পাচ্ছিলাম, যে যন্ত্রণা মানুষ হিসেবে আমাদের সকলের। বড্ড ভুল মনে হচ্ছিল ব্যাপারটা,’’ বয়ান অভিনেত্রীর।